શહીદકથાના પ્રારંભે મહંત રામદાસજી મહારાજે કહેણી અને કરણીની ભવ્ય વાત કરતાં જણાવ્યું હતું કે, ઋષિમુનિઓના સમયમાં શસ્ત્ર અને શાસ્ત્રનું શિક્ષણ અપાતું. રાજ્યમાં યુદ્ધના સમયે જે સૈનિકો શહીદ થાય તેઓના પરિવારોની નિર્વાહ-જનતાની જવાબદારી રાજ્યવ્યવસ્થા દ્વારા થતી. આજે આપણા સૌની ફરજ બને છે કે આપણે શહીદ પરિવારોની ચિંતા કરવી જોઈએ. શ્રી સંતરામ મંદિર ફક્ત શહીદકથાનો કાર્યક્રમ કરીને બેસી રહેશે નહિ, પરંતુ શહીદ સૈનિકોના પરિવારોની પણ ચિંતા કરશે. દેશના લોકોમાં દેશપ્રેમ જાગૃત થાય અને માભોમની રક્ષા કરતા સૈનિકો તથા તેમના પરિવારોના કલ્યાણ માટેની યોગ્ય પ્રવૃત્તિઓ ફરજિયાત થવી જોઈએ.